Zielona Góra

Zielona Góra (serbsce tež Zelena Hora;  Grünberg) je ze 140.000 wobydlerjemi najwjetše město a nimo Gorzowa jedna z dweju stolicow Lubušskeho wojewódstwa w zapadnej Pólskej. Jako bjezwokrjesne město njepřisłuša žanomu powiatej, je pak zarjadniske sydło Zielonogórskeho wokrjesa. Město je sydło uniwersity kaž tež romsko-katolskeho biskopstwa.

We wokolinje města nadeńdźe so z 200 hektarami najwjetše plahowanišćo wina w Pólskej, kotrež je zdobom najsewjerniše zwisowace na swěće.

 Geografija 
Město nadeńdźe so něhdźe 60 kilometrow wuchodnje němskeje hranicy w historiskej Delnjej Šleskej. Susodne wulkoměsta su Choćebuz 90 kilometrow do juhozapada, Poznań 110 kilometrow do sewjerowuchoda a Wrócław 150 kilometrow do juhowuchoda.

Ze Zieloneje Góry wobsteja železniske zwiski z nimale wšěmi wulkimi městami w Pólskej kaž tež ze Zhorjelcom, Frankobrodom a Berlinom.

 Stawizny 
mini|left|Torhošćo z radnicu
Wot srjedźowěka słušeše město, kotrež so w lěće 1302 prěni raz naspomni, k Hłohowskemu wójwodstwu. Za tutón čas měješe hižo měšćanske prawa. Po chronice bě so sydlišćo w 1220tych lětach załožiło a 1272 nasta sewjerozapadnje Zieloneje Góry hród.

W lěće 1740 přińdźe město jako dźěl Šleskeje k Pruskej. Wot 1816 bě hłowne město Grünbergskeho wokrjesa w pruskim knježerstwowym wobwodźe Lěhnica. Mjez swětowymaj wójnomaj bě z dźělom Delnjošleskeje prowincy. Kónc Druheje swětoweje wójny bu město w februarje 1945 wot sowjetskeho wójska wobsadźene a steješe wot měrca samsneho lěta jako Zielona Góra pod pólskim zarjadnistwom.

Mjez 1950 a 1998 bě Zielona Góra stolica Zielonogórskeho wojewódstwa, kotrež so potom přez zarjadnisku reformu rozpušći.

 Partnerske města 
Měšćanske partnerstwa wobsteja mjez druhim z Choćebuzom, Žitawu, Iwano-Frankiwskom (Ukraina) a Wicebskom (Běłoruska).

 Žórła 

 Wotkazaj 

 Oficielna webstrona města (wjacerěčna)

Kategorija:Uniwersitne město
Kategorija:Prěnje naspomnjenje 1302